U-I-404/02
Natisni
Opravilna št.:
U-I-404/02
Datum odločitve:
1. 4. 2004
ECLI:
ECLI:SI:USRS:2004:U.I.404.02
Akt:
Odlok o izvajanju gospodarske javne službe pokopališke in pogrebne dejavnosti, urejanja pokopališč ter o pogrebnih svečanostih v Mestni občini Novo mesto (Uradni list RS, št. 74/2000), 1. in 16. čl.
Izrek:
Pobuda za začetek postopka za oceno ustavnosti in zakonitosti 1. člena in 16. člena Odloka o izvajanju gospodarske javne službe pokopališke in pogrebne dejavnosti, urejanja pokopališč ter o pogrebnih svečanostih v Mestni občini Novo mesto (Uradni list RS, št. 74/2000) se zavrne.
Evidenčni stavek:
Po zakonu je pogrebna dejavnost določena kot lokalna gospodarska javna služba, ki se šteje za obvezno lokalno javno službo. Zato občina s svojim odlokom ni mogla določiti ničesar drugega, kot da je določila pogrebno dejavnost kot obvezno lokalno javno službo.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
5.4.6 - Temeljne pravice - Ekonomske, socialne in kulturne pravice - Svobodna gospodarska pobuda (74).
4.6.3.2 - Ustanove - Izvršilni organi - Uporaba zakonov - Prenesene pristojnosti sprejemanja predpisov.
Pravna podlaga:
Člen 74, Ustava [URS]
Člen 26.2, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Leopold Oklešen, Lendava
Datum vloge:
25. 11. 2002
Vrsta odločitve:
sklep
Vrsta rešitve:
zavrnitev
Dokument:
US23271
Dokument v PDF obliki:
U-I-404-02.pdf
121 KB
Prenesite datoteko
U-I-404/02-6
1. 4. 2004
SKLEP
Ustavno sodišče je v postopku za preizkus pobude samostojnega podjetnika Leopolda Oklešna, Pokopališko pogrebne storitve, s. p., Novo mesto, ki ga zastopa Dejan Rituper, odvetnik v Lendavi, na seji dne 1. aprila 2004
sklenilo:
Pobuda za začetek postopka za oceno ustavnosti in zakonitosti 1. člena in 16. člena Odloka o izvajanju gospodarske javne službe pokopališke in pogrebne dejavnosti, urejanja pokopališč ter o pogrebnih svečanostih v Mestni občini Novo mesto (Uradni list RS, št. 74/2000) se zavrne.
Obrazložitev
A.
1. Pobudnik vlaga pobudo za oceno ustavnosti in zakonitosti določb 1. člena in 16. člena Odloka o izvajanju gospodarske javne službe pokopališke in pogrebne dejavnosti, urejanja pokopališč ter o pogrebnih svečanostih v Mestni občini Novo mesto (v nadaljevanju Odlok), ker meni, da bi se morala pogrebna dejavnost izvajati po režimu prostega trga. Navaja, da na območju občine Novo mesto izvršuje gospodarske javne službe družba Komunala d.o.o. Novo mesto, ki izkorišča monopolni položaj tako, da pobudniku ne dovoli prepeljati pokojnikov do pokopališč, ki jih ima v upravljanju. Ponudnik meni, da je bil sporni odlok sprejet zato, da bi se mu onemogočilo zelo uspešno poslovanje. Pobudnik trdi, da je izpodbijana ureditev pogrebne dejavnosti v neskladju z 74. členom Ustave in s 45. členom Zakona o preprečevanju omejevanja konkurence (Uradni list RS, št. 56/99 - v nadaljevanju ZPOmK). Zaradi škode, ki mu nastaja, ker je onemogočen pri poslovanju in ker mu grozi zaprtje podjetja, predlaga, naj Ustavno sodišče zadrži izvrševanje izpodbijanega odloka.
2. Pobudnik utemeljuje svoj pravni interes s tem, da je registriran za opravljanje pogrebnih dejavnosti, s sprejetjem spornega odloka pa mu je onemogočeno opravljanje teh dejavnosti.
B.
3. V 1. členu Odloka je določeno, da se z njim določa način izvajanja gospodarske javne službe opravljanja pokopališke in pogrebne dejavnosti ter urejanja pokopališč v Mestni občini Novo mesto. V prvem odstavku 16. člena Odloka je določeno, da lahko prevzem pokojnika iz bolnišnice in doma starejših občanov opravi samo izvajalec javne službe, pri čemer je po 2. členu Odloka kot izvajalec javne službe opredeljeno javno podjetje, registrirano za opravljanje te dejavnosti.
4. Ustavno sodišče je z odločbo št. U-I-48/97 z dne 6. 7. 2000 (Uradni list RS, št. 66/2000 in OdlUS IX, 185) ugotovilo, da določba 2. člena Zakona o pokopališki in pogrebni dejavnosti ter o urejanju pokopališč (Uradni list SRS, št. 34/84 in 26/90 - v nadaljevanju ZPPDUP), ki opredeljuje pokopališko in pogrebno dejavnost kot komunalno dejavnost posebnega družbenega pomena, ni v neskladju z Ustavo. Ker je pogrebna dejavnost z 2. členom ZPPDUP v povezavi z 68. členom Zakona o gospodarskih javnih službah (Uradni list RS, št. 32/93 - v nadaljevanju ZGJS) določena kot lokalna gospodarska javna služba, se skladno s prvim odstavkom 3. člena ZGJS, ki določa, da se obvezne gospodarske javne službe določijo z zakonom, šteje za obvezno lokalno javno službo. Zato občina s svojim odlokom ni mogla določiti ničesar drugega, kot da je določila pogrebno dejavnost kot obvezno lokalno javno službo. Po drugem odstavku 3. člena in po 7. členu ZGJS občina določi tudi način opravljanja lokalnih javnih služb. Občina Novo mesto je na podlagi določb ZPPDUP, ZGJS in 21. člena Zakona o lokalni samoupravi (Uradni list RS, št. 72/93 in nasl. - ZLS) v izpodbijanih določbah Odloka z določitvijo načina izvajanja pogrebne dejavnosti kot lokalne gospodarske javne službe izvrševala svoje z zakoni določene obveznosti oziroma pristojnosti. Ker je Ustavno sodišče ugotovilo, da 2. člen ZPPDUP ni v neskladju s 74. členom Ustave, tudi 1. in 16. člen Odloka nista v neskladju z Ustavo. Zato tudi nista v neskladju s 45. členom ZPOmK. Glede na navedeno je Ustavno sodišče pobudo za začetek postopka za oceno ustavnosti in zakonitosti kot očitno neutemeljeno zavrnilo.
C.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: podpredsednik dr. Janez Čebulj ter sodnici in sodniki dr. Zvonko Fišer, Lojze Janko, mag. Marija Krisper Kramberger, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj